โต้งสั่งลุย กู้ไร้สลิป
“กิตติรัตน์” เตรียมถกแบงก์รัฐ และ 3 สมาคมธุรกิจอสังหาริมทรัพย์
16 มี.ค. 2555

“กิตติรัตน์” เตรียมถกแบงก์รัฐ และ 3 สมาคมธุรกิจอสังหาริมทรัพย์ 
หาเกณฑ์ปล่อยกู้บ้านไม่มีบัญชีเงินเดือนสัปดาห์หน้า แนะกลุ่มอาชีพอิสระเตรียมฝากเงินไว้เป็นหลักฐานก่อน 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า อยู่ระหว่างการเตรียมหารือกับธนาคารเฉพาะกิจของรัฐ และ 3 สมาคมธุรกิจอสังหาริมทรัพย์ ได้แก่ สมาคมธุรกิจบ้านจัดสรร สมาคมอาคารชุดไทย และสมาคมอสังหาริมทรัพย์ไทย เกี่ยวกับหลักเกณฑ์ในการผลักดันให้ผู้ประกอบการในอาชีพอิสระ ที่ไม่มีหลักฐานยืนยันรายได้รายเดือน (สลิปเงินเดือน) มีโอกาสซื้อที่อยู่อาศัยเป็นของตนเอง โดยผ่านช่องทางของธนาคารเฉพาะกิจของรัฐว่า แนวทางในการดำเนินการ หลักเกณฑ์ เงื่อนไขของโครงการควรจะเป็นอย่างไร ซึ่งคาดว่าจะได้ข้อสรุปเรื่องดังกล่าวในเร็วๆ นี้ โดยเบื้องต้นอาจใช้วิธีการเดินบัญชีเงินฝากเป็นหลักฐานในการขอสินเชื่อ
“ระหว่างที่รัฐบาลและหน่วยงานที่เกี่ยวข้องอยู่ระหว่างหารือหลักเกณฑ์ในการดำเนินโครงการดังกล่าว ก็อยากให้ผู้ประกอบการในอาชีพอิสระ อาทิ พ่อค้า แม่ค้า ที่มีเงินทุนหมุนเวียน พยายามนำเงินทุนหมุนเวียนดังกล่าวเข้าบัญชีธนาคารเพื่อให้บัญชีมีการเคลื่อนไหวอย่างสม่ำเสมอ ให้เห็นปริมาณเงินเข้าออก และเงินออมว่ามีความสามารถในการชำระหนี้ เนื่องจากอาจจำเป็นต้องใช้เป็นหลักฐานในการเข้าร่วมโครงการ” นายกิตติรัตน์ กล่าว 
นอกจากนี้ ยังเตรียมหารือเกี่ยวกับการปรับเปลี่ยนหลักเกณฑ์ในโครงการบ้านหลังแรก ที่ปล่อยกู้ในอัตราดอกเบี้ยต่ำ 0% ระยะเวลา 3 ปี สำหรับบ้านราคาไม่เกิน 1 ล้านบาท หลังจากเปิดดำเนินโครงการได้ระยะหนึ่งมีประชาชนสนใจเข้าร่วมโครงการน้อยกว่าที่คาดไว้ รวมทั้งจะพิจารณาเรื่องที่อยู่อาศัยระดับราคา 1 ล้านบาท ในเขตกรุงเทพมหานครมีจำนวนน้อยมาก ซึ่งไม่เพียงพอต่อความต้องการของประชาชน จึงต้องหารือเพื่อหาแนวทางรองรับในส่วนนี้
ด้านนายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) กล่าวว่า การปล่อยสินเชื่อให้แก่ประชาชนที่ไม่มีหลักฐานที่มาของรายได้ ต้องหาแนวทางการดำเนินการให้รอบคอบ เป็นไปตามกฎการปล่อยสินเชื่อของธนาคารแห่งประเทศไทย (ธปท.) เพื่อควบคุมไม่ให้เกิดปัญหาหนี้ที่ไม่ก่อให้เกิดรายได้ (เอ็นพีแอล) 
“วิธีการที่ดำเนินการได้ก็คืออาจแยกลูกหนี้กลุ่มนี้ออกมาพิเศษ และต้องกำหนดเอกสารที่จะนำมายืนยันรายได้ให้ชัดเจน คาดว่าจะมีข้อสรุปที่ชัดเจนในสัปดาห์หน้า” กรรมการผู้จัดการ ธอส. กล่าว
ปัจจุบัน ธอส.ปล่อยสินเชื่อให้ผู้ประกอบการอิสระอยู่แล้ว โดยสิ้นปี 2554 ปล่อยไปแล้วประมาณ 5,000 ล้านบาท 
นายธำรง ปัญญาสกุลวงศ์ นายกสมาคมอาคารชุดไทย กล่าวว่า เห็นด้วยกับการปล่อยสินเชื่อให้ประชาชนที่ไม่หลักฐานรายได้สามารถกู้ซื้อบ้านได้ เพราะจะช่วยกระตุ้นภาคอสังหาริมทรัพย์ให้เติบโตมากขึ้น เพราะกลุ่มนี้เป็นกลุ่มใหญ่และมีรายได้มั่นคง เช่น พ่อค้า แม่ค้า แต่ควรกำหนดเอกสารในการขอสินเชื่อกับธนาคารให้มีความชัดเจน และมีข้อจำกัดที่รัดกุม